**Ingrid Katrine Buer Søndenå** (født 20. desember 1993) er en norsk tidligere fotballspiller.

Klubbkarriere
-------------

### Rustad og Lyn

Søndenå begynte sin fotballkarriere på Rustad. Det var her hun først ble lagt merke til, og hun ble tatt ut til en landslagssamling med Norges J15-landslag i 2007.

Året etterpå dro Søndenå til Lyn, der hun ble med i det dyktige J93-laget deres. I 2009 vant Lyn finalen i Norway Cup på straffespark, og Søndenå ble kåret til banens beste spiller.

### Røa

Tidlig i 2010 hospiterte Søndenå med Røa, og hun ble fort tilbudt kontrakt. Hennes offisielle debut kom mot den svært tøffe motstanderen Turbine Potsdam. Deretter fikk Søndenå spille i Røas første kamp i Toppserien 2010. Ettersom skader kom i veien, ble Søndenå flyttet på til både venstre- og høyreback, men hun spiller primært midtstopper.

Søndenå fikk mye tillit den første sesongen, og spilte hele cupfinalen det året. I 2011, derimot, konkurrerte hun mot Gunhild Herregården og Guro Knutsen Mienna, og fikk mindre spilletid. 2012-sesongen ble ødelagt av skader og sykdom etter et flåttbitt.

### Vålerenga

Som 19-åring signerte hun for Vålerenga før 2013-sesongen. I sin første sesong for klubben spilte hun 13 kamper, før hun de neste årene etablerte seg i laget og fikk mer spilletid. 

Høsten 2017 ble det kjent at hun måtte opereres for å fjerne en hjernesvulst. Til seriestart i 2018 var hun tilbake på fotballbanen, bare seks måneder etter hjernesvulsten. I september 2018 fikk hun påvist hjernesvulst igjen, og måtte opereres for andre gang.

I 2018 nådde hun en milepæl med 100 spilte kamper for Vålerenga. I 2019 var hun med å ta sølv både i Toppserien og i Norgesmesterskapet med Vålerenga. 

Etter syv år og 135 offisielle kamper ble det i desember 2019 kjent at hun forlot klubben. Hun var på dette tidspunktet den Vålerenga-spilleren med flest kamper for klubben på øverste nivå i norsk fotball, med 116 kamper i Toppserien. 

### Stabæk

I desember 2019 ble det kjent at hun hadde signert for Stabæk. Hun var i 2020 med å rykke opp fra 1. divisjon til Toppserien med klubben. Søndenå la opp som fotballspiller etter 2022-sesongen.

Landslagskarriere
-----------------

Søndenå har landskamper for J17, J19, U20 og U23-landslaget til Norge. 

Hun debuterte for Norges J19-landslag i en treningskamp mot Sverige, fortsatt bare 16 år gammel. I 2012 ble hun kaptein for J19-landslaget. I EM-kvalifiseringen ble hun skadet i første kamp, og sto over de to siste. Hun var også med til U20-VM i Japan, men spilte ingen kamper.

Referanser
----------

1. ↑   FBref, FBref spiller-ID cf84286a[Hentet fra Wikidata]
2. ↑   Soccerdonna, oppført som Ingrid-Buer Söndena, Soccerdonna spiller-ID 4490[Hentet fra Wikidata]
3. ↑  Rustad har fostret sin første landslagsspiller Arkivert 14. desember 2009 hos Wayback Machine. - Rustad Idrettslags hjemmeside
4. ↑  Setter Rustad på fotballkartet - Nordstrands blad, 26. november 2007, hentet 20. august 2010
5. ↑  To Lynspillere tatt ut på J17-landslaget[*død lenke*] Lyns hjemmeside
6. ↑  Keeperhelt i straffekonkurranse[*død lenke*] - Norway Cups hjemmesider
7. ↑  16-åring debutere i Champions League - Nordstrands Blad
8. ↑  Bølerjente debuterte i Toppserien - Nordstrands blad, 9. april 2010, hentet 20. august 2010
9. ↑  Johansen, Alice Marie (18. februar 2013). «Ingrid (19) slet med sykdom i ett år etter flåttbitt». *Nettavisen* **(norsk)**. Besøkt 4. mai 2022.
10. ↑  «VIF-Søndenå etter hjernesvulsten: – Har vært overraskende lite redd». *www.vg.no*. Besøkt 4. mai 2022.
11. ↑  Mueller, Hanne Skjellum (20. mars 2018). «Tilbake bare seks måneder etter hjernesvulsten - må spille med hjelm». *NRK*. Besøkt 4. mai 2022.
12. ↑  «VIF-spiller Søndenå må opereres for hjernesvulst – igjen». *www.vg.no*. Besøkt 4. mai 2022.
13. ↑  Dalsegg, Jens August (15. oktober 2018). «Maren Hauge og Ingrid Søndenå i 100». *Vålerenga Damefotball*. Besøkt 4. mai 2022.
14. ↑  Dalsegg, Jens August (13. desember 2019). «Takk for mange fine år, Ingrid!». *Vålerenga Damefotball*. Besøkt 4. mai 2022.
15. ↑  «Ingrid Søndenå klar for Stabæk». *Stabæk*. Besøkt 4. mai 2022.
16. ↑  «Ingrid Søndenå gir seg». *Stabæk*. Besøkt 4. januar 2023.
17. ↑  -God følelse inn mot EM-kvaliken[*død lenke*] fotball.no

Eksterne lenker
---------------

* *Artikkelen har ingen egenskaper for offisielle lenker i Wikidata*